Међутим, Татари су искористили Иванов Ливонски рат са Пољацима и 1571. дошли под саму Москву и спалили њена предграђа; том је приликом изгорео и "опрични двор", московско средиште "Опричнине". Следеће године "Опричнина" је формално укинута, те су многа имања враћена претходним господарима, али је ипак главни социјално-политички резултат "Опричнине" остао, као што је у ствари задржана и сама установа под именом "Двора". Формално укидање "Опричнине" ваљда је било везано са кандидатуром Грозног на пољски престо, упражњен смрћу Сигисмунда II Августа, последњег Јагелонца.